
ANDIE BROCK

Ørkenblomsten

Oversatt av Idun Kjellvik


Andie Brock begynte å skape seg imaginære venner da hun var i fireårsalderen, og det gjør hun fremdeles! Forskjellen er at feene med tryllestøv nå er erstattet av freske heltinner og sexy helter. Heldigvis har hun nå en rekke ekte venner også, samt en ektemann og tre barn, pluss en gretten, men skjønn katt. Andie bor i Bristol, og når hun ikke skriver, er hun antakelig i gang med å tenke ut intrigen til sin neste lidenskapelige kjærlighetsroman.


Til Roger,

som har tilbragt betydelig mer tid med å diskutere mannlige følelser og reaksjoner og romantikk generelt enn han noensinne var klar over.

Takk, Con. X


1

Annalina stirret ned mot det svarte dypet i Seinen mens hun holdt hardt i det kalde metallrekkverket. Hun skalv voldsomt, hjertet hamret under den ettersittende overdelen i aftenkjolen, i tillegg gnaget de høyhælte skoene seg inn i huden på hælene hennes.

Å, herregud! Anna fylte lungene med den kalde natteluften. Hva hadde hun gjort?

Et eller annet sted bak henne, på et av Paris’ flotteste hoteller, var en sosietetsfest i full sving; en glitrende, stjernespekket tilstelning der gjestene besto av kongelige og statsoverhoder og de storartede og glamorøse fra hele verden. Det var en fest som ble holdt til hennes ære. Men det verste var at det var en fest der en mann hun nettopp hadde møtt skulle til å kunngjøre at hun var hans vordende brud.

Hun stønnet fortvilet der hun sto, mens hun betraktet frostrøyken som kom ut av munnen. Hun ante ikke hva hun skulle ta seg til, men det var ingen vei tilbake. Det brutale faktum var at hun ikke klarte å fullføre en vielse. Så fikk konsekvensene bli som de ville. Helt til i kveld hadde hun oppriktig trodd at hun kunne klare det, mest for å gjøre faren fornøyd og for å redde landet sitt fra økonomisk ruin.

Selv i går, da hun hadde møtt sin utkårede for første gang, hadde hun jattet med, og sett på, ør og lammet, idet ringen ble satt på fingeren hennes, skjødesløst, nærmest likegyldig, av en mann som bare hadde villet ha papirene undertegnet. Farens blikk, hardt som stål, hadde ikke gitt rom for usikkerhet eller tvil. Som konge av det lille landet Dorrada aktet han å sørge for at denne foreningen ble noe av, og at datteren hans virkelig kom til å gifte seg med kong Rashid Zahani, overhodet for kongedømmet Nabatean, om det så var det siste han gjorde.

Anna så ned på ringen sin. Den enorme diamanten blinket opp mot henne, og hånte henne med den voldsomme gnistringen. Gudene visste hvor mye den hadde kostet – sikkert nok til å betale årslønnene til alle i staben på slottet, og enda ville det nok ha blitt en del igjen. Hun trakk den av seg og lot den ligge i håndflaten, mens hun kjente byrden av den legge seg som en tung stein i brystet.

Til helsike med det hele.

Med knyttet neve strakte hun seg opp på tå og lente seg så langt utover rekkverket hun klarte. Hun skulle gjøre det. Hun skulle kaste denne ringen ned i elven. Hun skulle ta styringen over sin egen skjebne.

Han kom fra ingensteds hen, et skred av varme, vekt og muskler som landet over henne og slo all luften ut av henne, før hun ble liggende, flatklemt, under en granittvegg av en brystkasse. Hun så ham ikke ordentlig, og følte ikke annet enn styrken i armene hans, som låste seg rundt henne som tykke stålvaiere. Kroppen hennes ble slapp, og alle knoklene ble oppløst i sjokk. Det var bare det stakkars hjertet hennes som prøvde å holde henne i live, for det begynte å hamre.

«Å, nei, det der gjør du ikke.»

Han knurret frem ordene, og det var som om de kom fra en verden langt utenfor, en verden hun til for noen sekunder siden hadde tatt for gitt. Nå fryktet hun at hun aldri ville få se den igjen.

Annas oksygenhungrende hjerne prøvde å finne ut hva mannen hadde ment. Var det ikke hun som burde fortelle denne galningen hva han ikke burde gjøre? Som for eksempel å presse henne så hardt at hun nesten ble kvalt. Hun prøvde å bevege seg i grepet hans, men stålvaierne ble enda strammere. Armene hennes ble presset hardt mot siden. Munnen hennes, merket hun plutselig, var presset mot bar hud. Hun kunne røre ved ham med tungespissen, og smake den mandige blandingen av krydder og svette. Hun kjente noe som måtte være hår på brystkassen hans mot leppene. Hun åpnet munnen, blottet tennene og bet til så hardt hun kunne. Ja! Hun fikk tak i litt hud, og merket at han buktet seg, før han bannet høyt på et fremmed språk.

«Din lille …» Han slapp henne nok til at han fikk se ansiktet hennes. Han hadde gjennomborende, svarte øyne. «Hva fanken er du for noe? Er du et slags dyr, eller noe?»

«Jeg?» Vantro trengte seg opp gjennom frykten idet Anna stirret tilbake på ham mens hun prøvde å finne ut hvem pokker han var og hva i hule heite han var ute etter. Han virket kjent, på en måte, men hun klarte ikke å trekke seg langt nok tilbake for å få sett ham ordentlig. «Kaller du meg et dyr når du selv har kastet deg over meg som et vilt, galt dyr?» De kullsvarte øynene ble smale, og glimret like truende som den nyslipte eggen i en stålkniv. Kanskje det ikke var så lurt å terge ham. «Hør her.» Hun prøvde å høres forsonende ut, men stemmen hennes ble dempet inn mot brystkassen hans så han antakelig ikke hørte det. «Er det penger du er ute etter, er jeg redd jeg ikke har noen.»

Det var sant. Hun hadde flyktet fra selskapet uten å tenke på å ta med seg den lille selskapsvesken.

«Det er ikke pengene dine jeg vil ha.»

Frykten kom tilbake. Gode Gud, hva var det han ville ha da? Frykten fikk det til å snøre seg sammen i strupen hennes mens hun desperat prøvde å komme på noe som kunne distrahere ham. Plutselig kom hun på at hun fremdeles hadde ringen i neven. Det var verdt et forsøk. «Men jeg har en ring, her, i hånden min.» Hun prøvde, uten å lykkes, å befri armen sin for å vise ham den. «Hvis du slipper meg, så kan du få den.»

Dette avstedkom bare et hånlig fnys ovenfra.

«Nei, jeg mener det, den er verdt tusener, kanskje millioner.»

«Jeg vet akkurat hvor mye den er verdt.»

Visste han det? Anna pustet lettet ut. Så det var altså den pokkers ringen denne bøllen var ute etter. Han skulle så gjerne få den! Bare deilig å bli kvitt den. Hun skulle ønske hun kunne komme seg ut av forlovelsen like lett. Hun kjempet for å gi ham den da han snakket igjen.

«Jeg burde vite det, for det var jeg som betalte den.»

Anna stivnet til. Hva …? Denne fyren hang ikke på greip i det hele tatt. Hvem i all verden var han? Mens hun vred og buktet seg i armene hans, kjente hun grepet hans løsne litt, nok til at hun fikk rettet ryggen og lagt hodet bakover så hun fikk sett opp på ham. Hjertet hennes begynte å hamre med fornyet styrke.

Et sterkt, vakkert ansikt så ned på henne. Det virket nesten utmeislet i granitt, med flotte kinnbein og en rett nese samt en firskåren hake. Han utstrålte styrke og makt, og noe som lignet et elektrisk støt gikk gjennom Anna og satte seg et eller annet sted dypt inne i henne.

Nå kjente hun ham igjen. Hun hadde sett ham i øyekroken blant alle gjestene i selskapet, midt i den uendelige rekken av presentasjoner og høflig konversasjon. Han hadde vært som en mørk skikkelse i bakgrunnen, men likevel hadde man lagt merke til ham. Hun hadde fornemmet at han observerte alt, også henne, før hun overlegent hadde snudd seg vekk, i den tro at han var livvakt for en eller annen gjest. Nå husket hun at han hadde holdt seg i nærheten av Rashid Zahani, hennes forlovede, alltid ett skritt bak ham. Og han hadde eid hele den glitrende ballsalen og alle i den, hatt full kontroll.

En livvakt som betalte for forlovelsesringer?

Det var litt vanskelig å forestille seg at mannen som raget over henne, og som utstrålte slik styrke, skulle stå bøyd over et brett med diamantringer. Ikke at det var viktig. Det som var viktig nå, var at han tok de bøllehendene sine vekk fra henne og lot henne få fortsette å lage et fryktelig kaos av sitt eget liv.

«Så, hvis jeg ikke blir ranet akkurat nå, kanskje du kunne være vennlig å fortelle meg hvorfor du hoppet ut fra mørket og skremte livet av meg. Og også hvorfor du ikke slipper meg nå, med en eneste gang. Jeg antar at du vet hvem jeg er?»

«Det gjør jeg så absolutt, prinsesse.»

Ordet «prinsesse» vislet gjennom tennene hans, og sendte ilinger gjennom Annas mageregion. Nå løsnet han grepet rundt henne og la de glovarme hendene tungt på skuldrene hennes.

«For å svare på spørsmålet ditt, så hindrer jeg deg i å gjøre noe veldig dumt.»

«Å kaste denne i elven, mener du?» Anna åpnet hånden og blottet den forhatte ringen.

«Den og deg.»

«Meg?» Hun skulte opp på ham. «Du trodde ikke at …?»

«At du var i ferd med å hoppe i døden? Jo.»

«Og hvorfor skulle jeg ville gjøre det?»

«Det må du fortelle meg, prinsesse. Du flykter i panikk fra ditt eget forlovelsesselskap, og plasserer deg selv på en bro høyt over en elv full av sterke strømmer, og lener deg forover på en måte som er svært farlig. Hva skulle jeg tro?»

«Du skulle ikke tro noe i det hele tatt. Du skulle passe dine egne saker og la meg være i fred.»

«Men dette er faktisk min sak. Du er min sak.»

Anna ble varm i hele kroppen når hun fornemmet tonen hans – det var som om han eide henne.

«Ok, greit.» Hun kjempet for å bevare fatningen. «Og nå kan du gå tilbake til sjefen din og fortelle ham at du hindret et selvmord som aldri egentlig skulle skje, ved å kaste deg over en uskyldig kvinne – en kvinne som også er prinsesse, får jeg minne deg om det? – og skremme livet av henne. Jeg tenker han kommer til å bli veldig fornøyd med deg.»

Et par gjennomborende, mørke øyne holdt hennes fast. De gnistret, og trollbandt henne med et løfte om dødelig hete. Det lå noe annet der også, en slags arroganse. Og det virket som om han moret seg.

«Faktum er at jeg vurderer å anmelde deg.» Sinne gjorde stemmen hennes hard. «Får du ikke hendene vekk fra meg innen ett sekund har gått, skal jeg sørge for at alle får vite hva du har gjort.» Hun rykket med skuldrene for å komme unna jerngrepet hans.

«Jeg tar hendene vekk fra deg når jeg er klar.» Stemmen hans var like mørk og truende som elven som fløt under dem. «Og når jeg gjør det, blir det for å følge deg tilbake til selskapet. Det er en rekke viktige personer som venter på den store kunngjøringen, i tilfelle du hadde glemt det.»

«Nei, jeg hadde ikke glemt det.» Anna svelget hardt. «Men jeg har ombestemt meg. Jeg vil ikke gifte meg med kong Rashid likevel. Kanskje du kunne gå tilbake og informere ham om min avgjørelse.»

«Ha!» En grusom latter kom over leppene hans. «Jeg kan forsikre deg om at du ikke kommer til å gjøre noe slikt. Du skal bli med meg tilbake til ballsalen og du skal oppføre deg som om ingenting har skjedd. Forlovelsen blir kunngjort som planlagt. Giftermålet skal gå som planlagt.»

«Jeg tror du glemmer din stilling», svarte Anna. «Du er ikke i posisjon til å snakke til meg på den måten.»

«Jeg snakker til deg på akkurat den måten jeg vil, prinsesse. Og du skal gjøre som jeg sier. Du kan begynne med å sette ringen tilbake på fingeren din.» Hånden hans gikk til Annas hånd, der han snappet ringen. Bevegelsen fikk en het iling til å fare gjennom henne. Et øyeblikk trodde hun at han skulle sette ringen på fingeren hennes selv, som en gal beiler, men han rakte henne den og ventet mens hun gjorde som han hadde befalt henne, for styrken han utstrålte ga henne intet annet valg.

Da ringen var på plass, tok han et hardt grep i armen hennes. Anna ble trukket vekk fra rekkverket, for å bli eskortert tilbake til selskapet. Dette var skandaløst. Hvordan våget han å behandle henne på denne måten? Hun ville gjøre det klinkende klart for ham at hun ikke tok imot ordre fra livvakter, eller ring-utvelgere, eller hvem denne arrogante drittsekken enn trodde han var. Men han adlød vel bare kong Rashids ordre …

Tankene hennes var et eneste stort kaos, og hun prøvde febrilsk å komme på noe hun kunne gjøre for å komme seg ut av dette. Fysisk ville det ikke nytte, for selv om hun klarte å komme seg ut av jerngrepet hans, noe som var høyst usannsynlig, kom hun ikke til å klare å løpe fort nok til å unnslippe. Bildet av han som løp etter henne, og til slutt tok henne igjen tente henne, noe som var meget merkelig, omstendighetene tatt i betraktning.

Hun ble nødt til å bruke det eneste hun hadde igjen i arsenalet – kvinnelig list. Hun rettet ryggen og lot skulderbladene gli nedover, slik at brystkassen kom litt ut. Dette igjen fremhevet de fyldige brystene hennes. Å, ja, nå hadde hun oppmerksomheten hans. Hun kjente hvordan brystvortene stivet under det granskende, men diskré, blikket hans, og fornemmet snarere enn så hvordan blikket hans falt mot kløften hennes. Det ble med ett vanskelig å puste, og en deilig varme spredte seg i hele kroppen hennes. Så lurte hun på hvem som egentlig prøvde å forføre hvem her.

«Vi kan sikkert komme til enighet.» Stemmen hennes lød hes, mer som et resultat av at munnen hennes plutselig hadde blitt tørr, og ikke fordi hun prøvde å høres sexy ut. Men det virket visst. Livvaktens blikk dvelte ennå ved hennes, og selv om blikket hans var like hardt som før, var det ingen tvil om at hun gjorde noe riktig.

Anna løftet armene og flettet fingrene sine sammen bak nakken. Hun tenkte ikke så mye over hva hun gjorde, bare at kanskje hun ville klare å mykne ham opp med smiger, eller kanskje presse ham etter et kyss, så hun kunne flykte.

Det var helt imot de feministiske prinsippene hennes, men hun var desperat, og når man var desperat, måtte man prøve hva som helst.

Men før hun hadde fått gjort noe som helst, hadde den onde mannen tatt grep om håndleddene hennes og fått dem ned, samtidig som han lirket den andre armen sin rundt livet hennes for å trekke henne inntil seg. Anna gispet. Kontakten med kroppen hans, den delen av kroppen hans, den bulen i den delen av kroppen hans, fikk ilingene til å jage gjennom henne.

Skulle hun dømme av uttrykket hans, hadde han blitt like overrasket som henne. Han så på henne med en blanding av frykt og sult i blikket, mens hånden som holdt rundt håndleddene hennes skalv ørlite grann, før han hardnet grepet. Anna prøvde å ikke skjelve og stirret tilbake på ham. Hvis dette var en liten seier, selv om «liten» ikke var rette ordet her, skulle hun gjøre det meste ut av det. Hun la hodet bakover og så på ham, tvang ham til å møte blikket hennes, og se fristelsene i det, fristelser som brant så intenst, selv om hun selvfølgelig ikke hadde til hensikt å gi etter for dem. Hun fornemmet at hjertet hans banket raskere under den hvite skjorten, og hørte at han pustet tungt. Hun hadde fått ham i garnet.

«Prinsesse Anna!»

Plutselig ble hun blendet av lys, et sterkt lys som ble rettet mot dem, og som frøs dem fast mot et bakteppe av mørke.

«Hva fanken?» Han som holdt henne fanget, snudde seg mot fotografen som hadde kommet snikende ut av skyggene. Det klikket i kameraet idet han fyrte av skudd etter skudd.

Anna blunket febrilsk og kjente at grepet rundt håndleddene løsnet, idet han som hadde fanget henne styrtet mot fotografen, helt åpenbart for å drepe ham. Men idet hun skulle til å gjøre noe – flykte eller redde fotografens liv, hun visste ikke helt – var han der igjen og trakk henne heftig inntil seg.

«Å, nei, du. Du skal ingen steder.»

«Kom igjen, Anna! Få se et kyss!» Fotografen hadde blitt dristigere, og tok et skritt mot dem, mens blitzlampen lynte i ett sett.

Anna hadde en brøkdel av et sekund å bestemme seg på. Hvis hun ville komme seg unna denne mannen og unngå å bli slept med tilbake til sitt eget forlovelsesselskap, og tvunget til å kunngjøre forlovelsen til en mann hun aldri, aldri kunne gifte seg med, var det én sikker måte å gjøre det på. Hun strakte seg opp på tå, la armene rundt mannen og lot fingrene gli inn i det fyldige håret, mens hun prøvde å trekke ham mot seg, selv om han ikke ville gi etter. Var det dette fotografen ville ha, så var det dette han skulle få.

Så strakte hun seg enda litt til og la leppene sine mot hans.

Hva fanken?

Luften forsvant fra Zahir Zahanis lunger. Sjokket hadde lamslått ham fullstendig. De faste, fyldige leppene hennes hadde fort blitt varme da de la seg mot hans, og presset økte da hun begravde fingrene sine i håret hans for å få ham nærmere. Hun stønnet hest, og den deilige duften av henne fylte neseborene hans, og lammet hjernen hans midlertidig, samtidig som den gjorde resten av kroppen hans glovarm. Zahir stivnet til, og de armene som skulle holde kustus på henne, var bare nytteløse vekter mens Annalina fortsatte det nådeløse angrepet på munnen hans. Med blodet brusende i ørene merket han at han skilte leppene, mens kroppen hans skrek og ba om å vise henne hva dette kunne føre til hvis hun fortsatte med denne veldig farlige leken.

«Fabelaktig! Takk skal du ha, Anna.»

Blitzlyset ga seg, og Annalina slapp ham endelig. Fotografen satt allerede på scooteren sin, med kameraet i en reim over den ene skulderen.

«Jeg skylder deg en tjeneste!»

Så snudde han scooteren og brummet av gårde langs Paris’ gater, mens han vinket muntert over skulderen.

Zahir ble stående og stirre etter ham, idet frykten meldte seg med full styrke. Det varte bare en brøkdel av et sekund, så kom hjernen hans i gang igjen. Han tok frem mobilen sin fra innerlommen. Hvis han ikke hadde hatt dette trollet å hamle opp med, hadde han klart å ta igjen det avskummet til beins, men sikkerhetsfolkene hans kom nok til å avskjære paparazzien et eller annet sted, snart, få stanset ham og kastet kameraet i Seinen, og kanskje paparazzien også. Han håpet det.

«Nei.» De kalde, skjelvende fingrene hennes la seg over mobilen. «Det er for sent.»

«Ikke pokker.» Han rykket mobilen til seg og begynte å taste inn tall. «Jeg skal nok få stanset ham.»

«Det er ingen vits.»

Det var den kalde besluttsomheten i stemmen hennes som fikk ham til å stivne til. «Hva mener du med det?» Gruen begynte å sive inn i ham.

«Jeg er lei for det.» Et par mørk blå øyne skinte mot ham. «Men jeg måtte gjøre det.»

Fanken! Nå innså han det. Han hadde blitt lurt. Hele greia hadde vært en felle. Denne slu, utspekulerte prinsessen hadde satt opp en felle, og han hadde gått rett inn i den. Raseriet vellet opp i ham. Han ante ikke hva motivet hennes var, men han visste at hun skulle få angre. Ingen dummet ut Zahir Zahani.

«Dette skal du få angre på», sa han innett. Han bestrebet seg på å holde stemmen lav, fordi han konsentrerte seg om å beherske raseriet som pumpet adrenalin farlig fort rundt i årene hans.

«Jeg hadde ikke noe valg!» Stemmen hennes var full av kval nå, og hun strakte til og med ut en skjelvende hånd for å røre ved armen hans, før hun senket blikket.

Et godt forsøk, prinsesse. Men meg lurer du ikke to ganger.

Zahir tok sint tak i haken hennes med to fingre og la hodet hennes litt bakover. Han ville at hun skulle se på ham. Han ville at hun skulle vite akkurat hvem hun hadde foran seg.

«Jo, du hadde et valg. Du valgte å vanære våre land. Og det skal du få betale for, unge dame. Men først skal du fortelle meg hvorfor.»

Han så hvordan den vevre skikkelsen hennes begynte å skjelve, og hun bøyde ryggen mot frysningen. Merkelig nok fikk han trang til å varme huden hennes, som var nuppete av kulde, med sine egne, varme hender. Men det kunne han ikke gjøre.

«Fordi jeg er desperat.» Et par blå øyne bønnfalt ham.

«Desperat?» Han sa det med avsky i stemmen.

«Ja. Jeg kan ikke gå tilbake til det selskapet.»

«Så det var derfor du laget dette lille skuespillet?»

«Nei, jeg laget det ikke, ikke slik du mener. Jeg bare utnyttet situasjonen.» Stemmen hennes ble lavere.

«Du lurte meg til å følge etter deg. Du avtalte med den fotografen at han skulle komme.»

«Nei! Jeg ante ikke at noen av dere fulgte etter meg.»

«Du lyver. Den fyren kjente deg.»

«Han kjente meg ikke. Han vet hvem jeg er. Det er en forskjell der. Pressen har forfulgt meg hele livet.»

«Så du forteller meg at dette ikke var planlagt?»

Annalina nikket.

«Tenk deg godt om før du snakker, prinsesse. For jeg må advare deg, å lyve for meg nå vil være veldig, veldig dumt.»

«Det var en avgjørelse jeg tok på impuls. Og det er sant.»

På tross av alt trodde Zahir på henne. «Så det … det lille skuespillet …?» Han måtte smile når han tenkte på hvordan hun hadde trykket seg mot ham; hvordan hun hadde tuklet med hodet hans. «Hva ønsket du egentlig å oppnå med det? Hvorfor er du så desperat at du heller ville bringe vanære over familien din? Ønsket du å fabrikkere en skandale for å få grunnvollene i våre respektive land til å skjelve?»

«Jeg kan leve med vanære. Jeg er vant til det.» Stemmen hennes hadde med ett blitt så liten. «Og skandalen kommer til å bli glemt før eller senere. Men å bli tvunget til å gifte meg med Rashid Zahani blir for mye for meg. Det ville ha vært som en livstidsdom.»

«Hvordan våger du å snakke så respektløst om kongen?» spurte han sint. «Forlovelsen kommer uansett til å bli kunngjort. Vielsen kommer til å skje.»

«Nei. Du kan tvinge meg til å gå tilbake til selskapet igjen, og tvinge meg til å stå der mens forlovelsen kunngjøres. Men så fort de bildene blir spredt på nettet, kommer jeg til å støtes vekk.»

Zahir så inn i det vakre ansiktet til denne viljesterke prinsessen. Huden hennes var så blek i dette spøkelsesaktige lyset, så delikat. Den virket nesten halvgjennomskinnelig. Men leppene var rubinrøde, og øynene hennes var like mørk blå som kveldshimmelen.

Han visste instinktivt at hun mente det hun sa. Hun ville ikke gifte seg med Zahir. Han kunne lett få oppsporet paparazzien og få bildene destruert, men til hvilken nytte?

Pokker! Etter all den planleggingen som hadde gått med for å ordne denne forlovelsen … Han hadde brukt alle sine overtalelseskunster for å få Rashid til å si ja til å gifte seg med denne europeiske prinsessen. Det hadde tatt måneder med forhandlinger for å komme hit de var nå. Og for hva da? For å få alt slengt i ansiktet på dem, og få Rashid ydmyket på det verste. Nei, han kunne ikke la det skje. Han skulle ikke la det skje. Han hadde vært dum nok til å stole på den trassige prinsessen, og til å tro på den desperate faren hennes, med alle sine tomme løfter. Men det hadde gått for langt nå, han måtte finne på en smart løsning.

Da avgjørelsen var tatt, grep han Annalinas arm.

«Du blir med meg tilbake til selskapet, og vi snakker med kongen om hva som har skjedd. Så kunngjør dere forlovelsen.»

«Har du ikke forstått ett eneste ord av det jeg har sagt?» Kampiveren var tilbake i øynene hennes. «Kongen kommer ikke til å gifte seg med meg nå. Det var grunnen til at jeg nettopp gjorde det jeg gjorde.»

«Vi kunngjør forlovelsen – men ikke din forlovelse med kongen, men din forlovelse med broren hans, prinsen.»

«Jo’a, et virkelig flott forslag! Du må ha blitt ansatt for musklene dine, og ikke for intelligensen din.» Zahir kjente hver muskel i kroppen stivne. Han skulle straffe henne for å være så frekk. «Prinsen kommer vel neppe til å ønske å gifte seg med meg, han heller.»

«Det er fem minutter siden prinsen ikke lenger har hatt noe valg.»

Med smalnet blikk så Zahir hvordan trass ble til forvirring, og deretter til en langsom forståelse, og han følte en merkelig pervers nytelse ved det.

En skjelvende hånd føyk opp mot munnen hennes, før den ble til en knyttneve som hun bet i for ikke å skrike.

«Å, ja, prinsesse, jeg ser at sannheten begynner å gå opp for deg.» Zahir moret seg nesten. «Jeg heter Zahir Zahani, og jeg er prins av Nabatean. Jeg er kong Rashids bror. Og for fem minutter siden ble jeg din fremtidige ektemann.»

